Guggenheim Helsingin Tukisäätiön puheenjohtajan Ari Lahden mukaan on vaikea keksiä toista hanketta, joka olisi yhtä järkevä toteuttaa.

Museon suunnitelma koostuu toisiinsa yhdistetyistä paviljongeista, joista jokainen sulautuu kaupunkirakenteeseen. GUGGENHEIM HELSINKI

Guggenheim Helsinki -hanke eteni kaupunginvaltuustoon, joka tekee päätöksen 30. marraskuuta.

Hankkeen rakennusinvestointi on kokonaisuudessaan 130 miljoonaa euroa. Helsingin kaupunki sijoittaisi rakennukseen 80 miljoonaa euroa ja loppuosa kustannettaisiin yksityisellä rahoituksella sekä museon omilla tuloilla. Yksityinen rahoitusosuus muodostuisi Guggenheim Helsingin Tukisäätiön sijoituksesta, joka on 15 miljoonaa euroa sekä perustettavan kiinteistöyhtiön ottamasta lainasta, joka on 35 miljoonaa euroa. Helsingin kaupunki takaisi lainan, ja lainan korkojen kattamiseen tarvittaisiin 175 000 kävijää vuodessa. Guggenheim Helsingin odotettu kävijämäärä on 550 000.

Miksi Guggenheimin rakentaminen mielestäsi kannattaa, Guggenheim Helsingin Tukisäätiön puheenjohtaja Ari Lahti?

- Guggenheim-museossa saisimme Suomeen maailmanluokan kulttuurikohteen ja suomalaistaiteilijoille ponnahduslaudan maailman huomioon. Juuri tällaisia kannattavia investointeja Helsinki ja Suomi tarvitsevat - Guggenheim-museo maksaisi taloudellisen investoinnin takaisin kasvavina matkailijamäärinä, verotuloina ja työllisyytenä.

Perussuomalaisten puheenjohtaja Timo Soini sanoi, ettei Guggenheimille tule tämän hallituskauden aikana valtion rahaa. Ilmeisesti valtio on kuitenkin mukana Guggenheimin rahoituksessa?

- Valtio osallistuisi Guggenheim-museon rahoitukseen valtionosuusjärjestelmän mukaisella tuella. Valtion myöntämä valtionosuusjärjestelmän mukainen tuki olisi vuodessa enintään 1,3 miljoonaa euroa. Tämä niin kutsuttu vos-tuki myönnettäisiin Guggenheim-museolle samoin perustein kuin muillekin museoille Suomessa. Valtion tuen osuus Guggenheim-hankkeen kokonaiskustannuksista on viisi prosenttia. Yksityisellä rahoituksella katetaan noin 54 prosenttia kahdenkymmenen vuoden aikaisista kuluista.

Historia osoittaa, etteivät valtion ja kuntien jättiprojektien budjettiarviot pidä paikkansa. Esimerkkejä tästä ovat muun muassa Musiikkitalo ja Oopperatalo. Uskotko, että Guggenheim-museohankkeelle kaavailtu budjetti riittää?

- Helsingin kaupungin parhaat asiantuntijat ovat laskeneet rakennusbudjetin, joten pidän sitä uskottavana. Budjettiin on jopa jätetty pieni varaus mahdollisia lisäkuluja varten. Lisäksi Guggenheim Helsingin Tukisäätiö on jo nyt kerännyt museolle reilusti yli 30 miljoonaa euroa yksityistä rahaa jo ennen kuin päätöstä museon toiminnan aloittamisesta on tehty. Lahjoitus- ja sponsorointivarojen kerääminen museon toimintaan sekä kokoelmarahoitukseen on osoittautunut realistiseksi tavoitteeksi.

Onko hanke taloudellisesti järkevä?

Museo olisi Eremitaašin ohella Itämeren alueen ainoa globaalisti yleisöä tavoittava kohde. Guggenheim Helsingin suorat ja epäsuorat positiiviset vaikutukset Helsingin ja Suomen talouteen sekä yritystoimintaan ja työllisyyteen Suomessa olisivat niin huomattavat, että on vaikea keksiä toista hanketta, joka olisi yhtä järkevä toteuttaa.